Der bliver stadig større efterspørgsel på ladestandere til el-biler ved sommerhuse - og har man lejet et hus uden, kan det måske være fristende at smide ladekablet i en almindelig stikkontakt.

Mads Munk købte sommerhus sidste sommer. Og da han selv skulle bruge det efter en sommer med udlejning, var noget helt galt. En stikkontakt var smeltet og elforbruget var enormt højt. Alt tyder nemlig på, at en lejer havde forsøgt at lade en elbil gennem en helt almindelig stikkontakt i sommerhuset. El-bilernes høje strømforbrug er mere end sommerhuses ledningsnet typisk kan klare, så en sådan opladning er ikke helt ufarlig. Af samme grund er kontakten smeltet. Det er ikke første gang, det er sket i år. - Jeg tænker, at det kunne være gået grueligt galt. De lå jo og sov, mens det skete, siger Mads Munk. Opladningen kan skabe brandfare og er ulovligt i Danmark. - Det gør mig rigtig gal, for de må ikke sætte det til ifølge lejekontrakten. Som det ser ud nu, er der ikke rigtig nogen forsikring, der vil dække. Vi hænger mellem vores egen og Novasols forsikring, siger han. NovaSol vil hjælpe Sikkerhedsstyrelsen har tidligere på sommeren advaret sommerhusejere mod opladning af elbiler med såkaldt mormor-stik i almindelige stikkontakter. Opladningen trækker nemlig flere ampere, end end de kan holde til. Selvom Mads Munk ikke har oplevet, at han har kunnet få skaden dækket, er der ifølge direktøren for Novasol, Per Borgaard, hjælp at hente. - Jamen han skal lave en skadesanmeldelse til os, og så vil vi selvfølgelig hjælpe ham gennem vores forsikringsselskab, lyder det. Det står allerede i NovaSols kontrakter, at den form for opladning er forbudt, og Per Brogaard håber ikke, at det er et problem, de vil se flere af, selvom efterspørgslen på ladestandere stiger - også i sommerhusene. Hvad skal man gøre som udlejer, hvis man er bange for, at nogen har ladet elbil op i stikkontakten? - Så skal man tjekke sit el for skader, og hvis der er skader på det, så skal man melde det til sit forsikringsselskab. Der vil typisk være dækning, men hvis der ikke er det, så har vi en forsikring, der dækker, siger direktøren. Overvejer om han vil leje sommerhuset ud igen Efter et besøg af elektrikeren i Mads Munks sommerhus, virker stikkontakten igen, og skaden ser ud til at have begrænset sig til den ene kontakt. - Det ser ud til, at der er lys igen nu. Ja det gør det, og det ser også ud til, at vi slap med skrækken. Men tilliden til lejere har lidt et knæk. - Vi vil tænke ret kraftigt over, hvorvidt vi i grunden har lyst til at leje sommerhuset ud mere, siger han.